ToekomsVenster: Daar is ’n tyd vir huil(Foto: Luis Galvez/Unsplash) “Baie van die oueres onder die priesters, die Leviete en die familiehoofde wat nog die eerste tempel geken het, het hardop aan die huil gegaan toe hulle sien hoe die fondamente van hierdie tempel gelê word.” − Esra 3:12 ŉ Aangrypende gedeelte in Esra 3. Lees gerus ook Haggai 2. Die volk van die Here wat die afgelope bykans 70 jaar in ballingskap verkeer het, kry die geleentheid om “huiswaarts” te keer. Anders as sy voorganger, die Babiloniese koning, gee die koning van Persië die vlugtelinge die opsie om terug te keer na Jerusalem en die heiligdom te herbou. Hy tref trouens die reëling met al die groepe wat soos Israel weggevoer is, met een voorwaarde − dat daar vir hom en sy seuns gebid sal word. So ernstig voel hy, hierdie heidense koning, oor gebed dat hy verontagsaming swaar sal straf. Die koning bemagtig hulle met finansies waarmee die werk onderneem kan word. Hulle ontvang ook geskenke van hul bure in Babel. Twee groepe, maar albei Jode, keer terug na hul land. Net soos ŉ tweede uittog, die keer uit Babel. Benewens die ou garde wat terugkeer, is daar ŉ nuwe geslag wat tydens die ballingskap die lewenslig aanskou het. Anders as met die vaders en moeders het hulle geen verwysingsraamwerk nie. Die ouer garde vind ŉ erg verwaarloosde en verarmde land en stad. Die tempel is, soos die mure van die stad, afgetakel en verbrand. Die tempelskatte is destyds weggevoer deur die koning van Babel. Van die eens imposante tempelkompleks wat deur Salomo gebou is, is daar letterlik net ŉ ruïne oor. Die wat onthou hoe dinge was, het steeds nie met die trauma van 70 jaar gelede, toe hulle weggevoer is, verwerk nie. Die fondasie van die tweede tempel, net ŉ afskynsel van die eertydse glorie, herinner hulle aan die pyn, verleentheid, ongemak en swaarkry van die verlede. Dit gee aanleiding tot ŉ gehuil en gekerm soos lank nie gehoor is nie. Dit moet eers gesond word hier binne voordat hulle kan aansluit by die lofuitinge van die nuwe geslag. Hulle moet vir eens en vir altyd afskeid neem van iets wat nooit weer sal wees nie. Die era is vir altyd verby. Dit help nie om te hunker en te droom dat dit herstel gaan word nie. Huil is gepas. Huil is terapeuties. Huil bring genesing. Huil is bevrydend. Is daar iets wat vir altyd verby is waaroor jy moet huil? Vra die Here om jou te seën met trane.